19. ΒΑΣΙΛΙΚΟΝ ΔΙΑΤΑΓΜΑ υπ’ αριθ. 599 της 18 Αυγ./3 Σεπτ. 1960 (ΦΕΚ. Α΄ 136) Περί αρμοδιότητος Ταμείων Εισπράξεων Αθηνών, Πειραιώς και Θεσσαλονίκης δια την είσπραξιν των χρεών οφειλετών αγνώστου διαμονής και Ταμείων Εισπράξεων Θεσσαλονίκης δια την είσπραξιν των τελών κυκλοφορίας αυτοκινήτων ιδιωτικής χρήσεως. Έχοντες υπ’ όψει: 1)τας διατάξεις του άρθρου ογδόου του Ν.Δ. 3908/58 «περί τροποποιήσεως και συμπληρώσεως των διατάξεων, περί εισπράξεως δημοσίων εσόδων κλπ.», 2)την υπ’ αριθ. 134243/19.5.58 Υπουργικήν απόφασιν και 3)την υπ’ αριθ. 443/60 γνωμοδότησιν του Συμβουλίου της Επικρατείας και την υπ’ αριθ. 373/60 τοιαύτην του Ανωτάτου Συμβουλίου Δημοσίων Υπηρεσιών, προτάσει του Ημετέρου επί των Οικονομικών Υφυπουργού, απεφασίσαμεν και διατάσσομεν: Άρθρ.1.-Ορίζομεν αρμόδια δια την είσπραξιν των χρεών και οφειλετών αγνώστου διαμονής περιφερείας Αθηνών, Πειραιώς και Θεσσαλονίκης τα Ταμεία Εισπράξεων εις ων την περιφέρειαν υπάγεται η τελευταία γνωστή διεύθυνσις επαγγέλματος ή διαμονής του οφειλέτου, καταργουμένης αντιστοίχως της αρμοδιότητος των Ταμείων Γενικών Εσόδων Αθηνών, Πειραιώς και Θεσσαλονίκης δια την είσπραξιν. Τα Ταμεία Γενικών Εσόδων Αθηνών, Πειραιώς και Θεσσαλονίκης διατηρούσι εν τη αρμοδιότητι αυτών την είσπραξιν των μέχρι της δημοσιεύσεως του παρόντος βεβαιωθέντων εις ταύτα χρεών και οφειλετών αγνώστου διαμονής της περιφερείας των. Άρθρ.2.-Τα Ταμεία Α-Ζ Εισπράξεων Θεσσαλονίκης καθίστανται αρμόδια δια την βεβαίωσιν και είσπραξιν των εις βάρος φορολογουμένων της περιφερείας των επιβαλλομένων τελών κυκλοφορίας αυτοκινήτων ιδιωτικής χρήσεως και μοτοσυκλεττών και συναφών προστίμων καταργουμένης αντιστοίχως της προς τούτο αρμοδιότητος του Ταμείου Αυτοκινήτων Θεσσαλονίκης. Εις τον Ημέτερον επί των Οικονομικών Υφυπουργόν ανατίθεμεν την δημοσίευσιν και εκτέλεσιν του παρόντος. 